बरकोनिया गांव में सुबह दस बजे कुछ लोग गाली देते हुए एक युवक से पांच सौ रुपये मांगने लगे। युवक ने पैसा देने से इंकार किया, तो वे आगबबूला हो गए और लाठी-डंडे से उसे पीटने शुरू कर दिया। घायल की चीख, पुकार सुन कर उसका चचेरा भाई बीच, बचाव करने के लिए गया तो हमलावरों ने उसे भी नहीं बख्शा और पीट कर जख्मी कर दिया। सरेआम गांव में लाठी-डंडे चलने से हड़कंप की स्थिति उत्पन्न हो गई। घायलों के बिलखने की आवाज सुन कर उनके परिजन शोर मचाते हुए घटनास्थल पर पहुंचे तो पिटाई करने वाले नौ दो ग्यारह हो गए। परिजन आनन-फानन में घायल अनमोल (19), चंद्रसेन राव (22) को लेकर अस्पताल पहुंचे। जिला अस्पताल में इलाज के दौरान घायलों का कहना रहा कि अनायास मनबढ़ों ने उनकी पिटाई की है। घटना की सूचना पुलिस को दे दी गई है।